Document ID: 32007R0224

KOMISJONI MÄÄRUS (EÜ) nr 224/2007,
1. märts 2007,
millega muudetakse määrust (EÜ) nr 1216/2003 tööjõukuluindeksiga kaetava majandustegevuse osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. veebruari 2003. aasta määrust (EÜ) nr 450/2003 tööjõukuluindeksi kohta, (1) eriti selle artiklit 11,
ning arvestades järgmist:
(1)
Paljud statistilised andmed, millest tööjõukuluindeks moodustab olulise osa, on vajalikud töötasu arengu ja tööturult lähtuva inflatsioonisurve jälgimiseks.
(2)
Tööjõukuluindeksi kohaldamisala tuleb laiendada nii, et see kataks NACE rev. 1 klassifikaatori L, M, N ja O jagudes nimetatud majanduse tegevusalad. See laiendamine tähendab, et turuvälised teenused, mis moodustavad nende jagude põhilise osa ja mille dünaamika võib olla turuteenuste omast erinev, oleksid samuti kaetud.
(3)
Määruse (EÜ) nr 450/2003 artikli 10 kohaselt läbi viidud otstarbekusuuringud näitavad, et tööjõukuluindeksi kohaldamisala laiendamine nii, et see hõlmaks NACE rev. 1 klassifikaatori L, M, N ja O jagudes nimetatud majanduse tegevusalasid, on otstarbekas ning et tööjõukuluindeksi laiendamiseks vajaminev töö ja kulu kokku on tasakaalus tulemuste ja kasu tähtsusega.
(4)
Otstarbekusuuring näitab samuti, et rakendamise paindlik ajakava vähendab nende liikmesriikide rakenduskulusid, kes veel ei kogu algandmeid või ei koosta käesoleva laiendamisega kaetud indekseid.
(5)
Hooajalise kohandamise meetodite abil saab koostada statistiliselt usaldusväärseid andmeid ainult siis, kui aegrida on piisavalt pikk. Hooajaliselt kohandatud aegridu tuleks seega koostada ja edastada esimest korda siis, kui on olemas andmed nelja aasta kohta.
(6)
Kõnealuse indeksi võrdlusaasta on aasta, kui indeksi keskmiseks väärtuseks määratakse 100. Komisjoni 7. juuli 2003. aasta määruses (EÜ) nr 1216/2003, millega rakendatakse Euroopa Parlamendi ja nõukogu määrust (EÜ) nr 450/2003 tööjõukuluindeksi kohta, (2) on määratud tööjõukuluindeksi esimeseks võrdlusaastaks aasta 2000. NACE rev. 1 klassifikaatori L, M, N ja O jagude kohta ei saa koostada indekseid 2000. aasta kohta ning tuleks määrata alternatiivne indeksi võrdlusaasta.
(7)
Seepärast tuleks määrust (EÜ) nr 1216/2003 vastavalt muuta.
(8)
Käesoleva määrusega ette nähtud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1216/2003 muudetakse järgmiselt.
1.
Artikkel 4 asendatakse järgmisega:
“Artikkel 4
NACE rev. 1 L, M, N ja O jagude katvus
1. Liikmesriigid, keda ei ole nimetatud lõikes 2, koostavad ja edastavad andmed tööjõukuluindeksi kohta NACE rev. 1 klassifikaatori L, M, N ja O jagudes 2007. aasta esimese kvartali kohta ning seejärel iga sellele järgneva kvartali kohta.
2. Allpool nimetatud liikmesriigid koostavad ja edastavad kõnealused andmed 2009. aasta esimese kvartali ning seejärel iga sellele järgneva kvartali kohta: Belgia, Taani, Kreeka, Hispaania, Prantsusmaa, Iirimaa, Itaalia, Küpros, Luksemburg, Malta, Austria, Poola ja Rootsi.
3. Erandina lõigetest 1 ja 2 koostatakse ja edastatakse artikli 1 lõike 2 punktis c nimetatud hooajaliselt ja tööpäevale kohandatud aegread niipea, kui nelja aastat katva aegrea andmed on kättesaadavad.”.
2.
III lisa jäetakse välja.
3.
IV lisa punkt 6 asendatakse järgmisega:
“6.
Esimene võrdlusaasta on aasta 2000, selle aasta tööjõukuluindeks on 100. Kui NACE rev. 1 L, M, N ja O jagude kohta puuduvad 2000. aastat katvad tööjõuindeksid, tuleb kehtestada esimesed kättesaadavad indeksid tasemel, mis on võimalikult lähedal NACE rev. 1 C ja K jagude aasta keskmisele tasemele.”.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. märts 2007

Labels: 12
4
9
19